S-222/2011

Mál þetta, sem dómtekið var í dag, er höfðað með ákæru lögreglustjórans á höfuðborgarsvæðinu, útgefinni 1. mars 2011, á hendur B-kvk-þgf K-kvk-þgf, kt. 000000-0000, Lindarsmára 5, Kópavogi, fyrir eftirgreind brot:

I.

Fyrir fíkniefnabrot, með því að hafa þriðjudaginn 12. október 2010, á bifreiðastæði við Select, Hagasmára í Kópavogi, haft í vörslum sínum 0,18 g af tóbaksblönduðu kannabisefni, sem ákærða framvísaði til lögreglu við handtöku.

Þetta telst varða við 2. gr., sbr. 5. og 6. gr. laga um ávana- og fíkniefni nr. 65/1974, með áorðnum breytingum, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með áorðnum breytingum.

II.

Fyrir þjófnað, með því að hafa þriðjudaginn 21. september 2010, í búningsklefa Laugardalslaugarinnar við Sundlaugarveg í Reykjavík, stolið farsíma af gerðinni Nokia, veski, svörtum sokkabuxum, bol brjóstahaldara og ilmúða.

Þetta telst varða við 244. gr. almennra hegningarlaga nr. 19/1940.

III.

Fyrir nytjastuld, með því að hafa fimmtudaginn 19. ágúst 2010 heimildarlaust tekið bifreiðina ZG-541, til eigin nota, þar sem hún stóð á bifreiðastæði við Kringluna 93 í Reykjavík, og ekið henni um Stóragerði í Reykjavík uns akstrinum lauk í Álmgerði.

Þetta telst varða við 1. mgr. 259. gr. almennra hegningarlaga nr. 19/1940.

IV.

Fyrir umferðarlagabrot, með því að hafa fimmtudaginn 19. ágúst 2010 ekið bifreiðinni ZG-541, svipt ökuréttindum og óhæf um að stjórna henni örugglega vegna áhrifa ávana og fíkniefna (metýlfenídat í blóði 30 ng/ml og amfetamín í blóði 40 ng/ml), um Stóragerði í Reykjavík uns akstrinum lauk í Álmgerði.

Telst þetta varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, með áorðnum breytingum.

V.

Fyrir þjófnað, með því að hafa að kvöldi miðvikudagsins 18. ágúst 2010, á bifreiðastæði við Grímasbæ, Bústaðavegi í Reykjavík, farið inn í bifreiðina TD-903 og stolið 6 töflum af svefnlyfjum auk ýmissa smámuna að ótilteknu verðmæti.

Telst þetta varða við 244. gr. almennra hegningarlaga nr. 19/1940.

VI.

Fyrir þjófnað, með því að hafa miðvikudaginn 18. ágúst 2010, í verslun Hagkaups, Kringlunni í Reykjavík, stolið bursta og skartgrip, samtals að verðmæti 3.558 krónur, með því að stinga vörunum inn á sig og ganga út úr versluninni án þess að greiða fyrir þær.

Telst þetta varða við 244. gr. almennra hegningarlaga nr. 19/1940.

VII.

Fyrir umferðarlagabrot, með því að hafa miðvikudaginn 30. júní 2010 ekið bifreiðinni RF-609, svipt ökuréttindum og óhæf um að stjórna henni örugglega vegna áhrifa ávana og fíkniefna (metýlfenídat í blóði 50 ng/ml og amfetamín í blóði 125 ng/ml), norður Hafnafjarðarveg uns lögregla stöðvaði aksturinn við Arnarnesbrú í Garðabæ.

Telst þetta varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, með áorðnum breytingum.

VIII.

Fyrir fjársvik, með því að hafa þriðjudaginn 29. júní 2010, blekkt starfsfólk í neðangreindum verslunum með framvísun á kreditkorti R-kvk-ef B-kvk-ef G-kvk-ef og svikið út vörur, samtals að fjárhæð 25.990 krónur, og þannig látið skuldfæra andvirði varanna á kreditkortareikning R-kvk-ef:

1. Verslað vörur í Krónunni, Hvaleyrarbraut í Reykjavík, fyrir 1.289 krónur.

2. Verslað vörur í Olís, Álfheimum í Reykjavík, fyrir 4.004 krónur.

3. Verslað vörur í Olís, Álfheimum í Reykjavík, fyrir 7.018 krónur.

4. Verslað vörur í Holtanesti í Reykjavík, fyrir 8.990 krónur.

5. Verslað vörur í Heilsuhúsinu, Lágmúla í Reykjavík, fyrir 2.119 krónur.

6. Verslað vörur í Vínbúðinni, Skeifunni í Reykjavík, fyrir 2.570 krónur.

Telst þetta varða við 248. gr. almennra hegningarlaga nr. 19/1940.

IX.

Fyrir þjófnað, með því að hafa þriðjudaginn 15. júní 2010, í verslun 11-11 við Laugaveg í Reykjavík, stolið sokkapari að verðmæti 599 krónur, með því að stinga vörunni inn á sig og ganga út úr versluninni án þess að greiða fyrir hana.

Telst þetta varða við 244. gr. almennra hegningarlaga nr. 19/1940.

X.

Fyrir umferðarlagabrot, með því að hafa að kvöldi miðvikudagsins 27. janúar 2010 ekið bifreiðinni VY-651, svipt ökuréttindum og óhæf um að stjórna henni örugglega vegna áhrifa ávana og fíkniefna (metýlfenídat í blóði 30 ng/ml og amfetamín í blóði 140 ng/ml), austur Laugaveg í Reykjavík uns lögregla stöðvaði aksturinn við Laugaveg 180.

Telst þetta varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, með áorðnum breytingum.

Þess er krafist að ákærða verði dæmd til refsingar, greiðslu alls sakarkostnaðar og sviptingu ökuréttar skv. 101. og 102. gr. umferðarlaga nr. 50/1987, með áorðnum breytingum.

Verjandi ákærðu krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sitt. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í september 1986 og á hún talsverðan sakaferil. Hinn 20. febrúar 2006 var hún dæmd til sektarrefsingar fyrir þjófnaðartilraun. Hinn 11. október 2007 var hún dæmd í 6 mánaða skilorðsbundið fangelsi fyrir þjófnað, gripdeild, nytjastuld, skjalafals og brot gegn lögum um ávana- og fíkniefni og vopnalögum. Hinn 13. desember sama ár var ákærða dæmd í 30 daga skilorðsbundið fangelsi fyrir þjófnað og akstur undir áhrifum ávana- og fíkniefna. Hún var jafnframt svipt ökurétti í 3 mánuði. Hinn 28. febrúar 2008 var ákærða dæmd í 10 mánaða fangelsi, skilorðsbundið í 3 ár fyrir þjófnað, hylmingu, gripdeild og akstur undir áhrifum ávana- og fíkniefna og jafnframt svipt ökurétti í 4 mánuði. Með dómi 30. júní 2008 var ákærðu ekki gerð frekari refsing fyrir þjófnaðarbrot, en um hegningarauka var að ræða. Hinn 20. nóvember 2008 var ákærða dæmd í 18 mánaða fangelsi fyrir þjófnað, nytjastuld og fleiri hegningar- og umferðarlagabrot, þ.á.m. akstur undir áhrifum ávana- og fíkniefna. Var ákærða jafnframt svipt ökurétti í 3 ár. Hinn 22. júní 2009 var ákærða sakfelld fyrir þjófnað og akstur svipt ökurétti. Hinn 4. nóvember 2009 gekkst ákærða undir tvær lögreglustjórasáttir fyrir brot gegn lögum um ávana- og fíkniefni. Hinn 4. nóvember 2010 var ákærða síðan sakfelld fyrir nytjastuld og akstur svipt ökurétti. Var skilorðsdómurinn frá 28. febrúar 2008 þá dæmdur upp og ákærða dæmd til að sæta fangelsi í 11 mánuði. Brot þau sem ákærða er nú sakfelld fyrir voru framin fyrir uppkvaðningu síðastnefnds dóms og er því um hegningarauka að ræða. Verður refsing tiltekin eftir reglum 77. og 78. gr. almennra hegningarlaga. Þykir refsing ákærðu hæfilega ákveðin fangelsi í 3 mánuði.

Ákærða verður dæmd til að sæta sviptingu ökuréttar ævilangt.

Ákærða greiði málsvarnarþóknun skipaðs verjanda síns, S-kk-ef K-kk-ef K-kk-ef hdl., 87.350 krónur, þóknun skipaðs verjanda síns á rannsóknarstigi málsins, H-kk-ef I-kk-ef hrl., 25.250 krónur og 472.997 krónur í annan sakarkostnað.

Af hálfu ákæruvaldsins flutti málið S-kk-nf F-kk-nf S-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærða, B-kvk-nf K-kvk-nf, sæti fangelsi í 3 mánuði.

Ákærða er svipt ökurétti ævilangt.

Ákærða greiði málsvarnarþóknun skipaðs verjanda síns, S-kk-ef K-kk-ef K-kk-ef hdl., 87.350 krónur og þóknun skipaðs verjanda síns á rannsóknarstigi málsins, H-kk-ef I-kk-ef hrl., 25.250 krónur. Ákærða greiði 472.997 krónur í annan sakarkostnað.

R-kvk-nf H-kvk-nf